b'\n_START_ARTICLE_\nBibinje\n_START_SECTION_\nLega\n_START_PARAGRAPH_\nNaselje z manj\xc5\xa1im pristani\xc5\xa1\xc4\x8dem le\xc5\xbei okoli 6 km jugovzhodno od Zadra. V bli\xc5\xbeini ob borovem gozdu je manj\xc5\xa1i plitek zaliv s pe\xc5\xa1\xc4\x8deno pla\xc5\xbeo.\n_START_SECTION_\nZgodovina\n_START_PARAGRAPH_\nKraj kjer stojijo dana\xc5\xa1nje Bibinje je bil naseljen \xc5\xbee v rimskih \xc4\x8dasih. Iz te dobe so se ohranili ostanki mozai\xc4\x8dnih tal in deli vodovoda, ki je iz Vranskega jezera pri Pako\xc5\xa1tanih oskrboval Zadar. V starih listinah se kraj prvi\xc4\x8d omenja v 12. stoletju z imenom Bibanum.  Najstarej\xc5\xa1i del dana\xc5\xa1njega starega naselja so postavili v 16. stoletju prebivalci iz bli\xc5\xbenjega poru\xc5\xa1enega naselja Petrina, ki so se sem umaknili pred tur\xc5\xa1kimi vpadi. Leta 1760 je bila zgrajena cerkvica Sv. Ivana z zvonikom v katerem so ohranjeni napisi v glagolici. \xc5\xbdupnijska cerkev Sv. Roka je bila zgrajena v 16. stoletju, ter obnovljena v 17. in 19. stoletju._NEWLINE_Na lokaciji Banjska punta severno od Bibinj le\xc5\xbeijo srednjeve\xc5\xa1ke ru\xc5\xa1evine, nekateri deli teh ru\xc5\xa1evin pa izvirajo \xc5\xa1e iz antike. Na rtu Banjska punta stoji obnovljena srednjeve\xc5\xa1ka cerkvica Sv. Jelene. Severovzhodno od Bibinj le\xc5\xbeijo ostanki poru\xc5\xa1enega naselja Petrina s srednjeve\xc5\xa1ko cerkvico. Na rtu Pulja, ju\xc5\xbeno od Bibinj so ostanki starohrva\xc5\xa1ke cerkvice Sv. Ivana Krstitelja z grobovi.'